Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

ЗА изменение и допълнение на Закона за
тютюна и тютюневите изделия
(обн., ДВ, бр. 101 от 1993 г.; изм. и доп., бр.19 от 1994 г., бр. 110 от 1996 г., 
бр. 153 от 1998 г., бр. 113 от 1999 г., бр. 33 и 102 от 2000 г., бр. 110 от 2001 г., 
бр. 20 от 2003 г., бр. 57 и 70 от 2004 г., бр. 91, 95, 99 и 105 от 2005 г., бр. 18, 30, 34, 70 и 108 от 2006 г., бр. 53 и 109 от 2007 г., бр. 36, 67 и 110 от 2008 г., бр. 12, 82 и 95 от 2009 г., бр. 19 от 2011 г. и бр. 50 от 2012 г.)

§ 1. Член 7 се изменя така:
„Чл. 7 (1) Производството на тютюневи семена се извършва от физически и юридически лица, вписани в регистър по реда на Закона за посевния и посадъчен материал, който се води в Изпълнителната агенция по сортоизпитване, апробация и семеконтрол.
(2) Качеството, чистотата и произходът на тютюневите семена се контролират от Изпълнителната агенция по сортоизпитване, апробация и семеконтрол при условията и по реда на Закона за посевния и посадъчен материал.“
§ 2. В чл. 30 ал. 4 се отменя.
§ 3. В чл. 35б, ал. 2 след думата „икономиката” запетаята и думите „енергетиката и туризма“ се заличават.
§ 4. В чл. 37, ал. 1 т. 1 се изменя така:
„1. копие от документа за регистрация или единен идентификационен код съгласно чл. 23 от Закона за търговския регистър;“.  
§ 5. В чл. 46 ал. 2 се изменя така:
„(2) Наказанията по ал. 1 се налагат и в случаите на нарушения на чл. 30, ал. 3.“
§ 6. В чл. 52 се правят следните изменения и допълнения:
1. В ал. 1, т. 6 след думата „икономиката” запетаята и думите „енергетиката и туризма“ се заличават, а думите „чл. 30, ал. 2 и 4“ се заменят с „чл. 30, ал. 2 и 3“.

2. В ал. 2 след думите „Комисията за защита на потребителите“ се поставя запетая и се добавя „съответно от министъра на финансите, министъра на земеделието и храните“, а думите „от него“ се заменят с 
„от тях“.
§ 7. В § 1 от Допълнителната разпоредба т. 15 се отменя.

Заключителна разпоредба
§ 8. Законът влиза в сила от деня на обнародването му в „Държавен вестник”.

Законът е приет от 43-ото Народно събрание на ………………...… 2015 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

МОТИВИ

към проекта на Закон за изменение и допълнение на Закона за тютюна и тютюневите изделия

На 19 юни 2012 г. 41-ото Народно събрание на Република България прие Закон за изменение и допълнение на Закона за тютюна и тютюневите изделия, внесен от Министерския съвет. По време на обсъжданията на законопроекта в Народното събрание по предложение на народни представители се въвеждат:
-	забрана за производство и продажба на заготовки за цигари с филтър (чл. 30, ал. 4); по смисъла на Закона за тютюна и тютюневите изделия „заготовка за цигари с филтър” е незапълнено цилиндрично тяло за цигари с филтър, предназначено за индивидуално запълване с нарязан тютюн от потребителите; 
-	административно наказание – глоба или имуществена санкция, в случаите на нарушение на разпоредбите на закона, въвеждащи забрана за производство и продажба на тези изделия (чл. 46, ал. 2).
Принципът на свободното движение на стоки е ключов компонент при създаването и развитието на вътрешния пазар, като в случая разпоредбата на чл. 30, ал. 4 от Закона за тютюна и тютюневите изделия (ЗТТИ) се явява пречка пред трансграничната търговия. Въведената с чл. 30, ал. 4 от ЗТТИ забрана за производство и продажба на заготовки за цигари с филтър е в несъответствие с разпоредбата на чл. 34 от Договора за функциониране на Европейския съюз (ДФЕС), който въвежда забрана за количествени ограничения и всички мерки с равностоен ефект между държавите – членки на Европейския съюз. Всяка една стока, подлежаща на остойностяване, след като е влязла в свободно обръщение на вътрешния пазар на Европейския съюз, следва да се ползва от принципа на свободното движение. Това правило важи дори и когато става въпрос за стока, чиято употреба е с относително малко икономическо значение. На 26 ноември 
2014 г. Европейската комисия изпраща официално уведомление за предприемане на действия в съответствие с чл. 258 от ДФЕС във връзка с противоречието на разпоредби от действащия Закон за тютюна и тютюневите изделия с чл. 34 и 36 от ДФЕС.

Освен това, приетото допълнение на ЗТТИ, и, по-конкретно, текстът на ал. 4 на чл. 30, съдържащ забрана за производство и продажба на определен продукт, може да бъде класифициран като технически регламент. Във връзка с това същият беше нотифициран съгласно Директива 98/34/ЕО на Европейския Парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти. 
Не на последно място, въведената забрана за производство и продажба на заготовки с филтър рефлектира негативно и върху дейността на лицата, произвеждащи и търгуващи с тези изделия. Със Закона за изменение и допълнение на ЗТТИ не е предвиден преходен период за реализация на наличните на пазара заготовки за цигари с филтър към датата на влизане в сила на закона.
Предложените с настоящия проект на закон изменения и допълнение на ЗТТИ имат за цел привеждане на националното законодателство в съответствие с правото на Европейския съюз.
Проектът на закон предвижда:
-	отмяна на забраната за производството и продажбата на заготовки за цигари с филтър;
-	отмяна на разпоредбата, въвеждаща санкция за нарушение на забраната за производство и продажба на тези изделия;
-	въвеждане на административно наказание – глоба или имуществена санкция, както и определяне на компетентен орган за установяване на нарушения в случаите на продажба и предлагане на тютюневи изделия чрез използването на услугите на информационното общество с цел избягване на законовата празнота. Законът за тютюна и тютюневите изделия въвежда с чл. 30, ал. 3 забрана за продажбата и предлагането на тютюневи изделия чрез използване на услугите на информационното общество без да определи орган за установяване на нарушения на тази забрана. Не е предвидено и административно наказание за това нарушение.

С проекта на Закон за изменение и допълнение на ЗТТИ се постига съответствие на закона с изискванията на европейското законодателство и по-конкретно с чл. 34 от ДФЕС, забраняващ количествените ограничения и всички мерки с равностоен ефект между държавите членки.

МИНИСТЪР-ПРЕДСЕДАТЕЛ:

(Бойко Борисов)